**Joc**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Joc

...

Un vânticel de toamnă bântuie pe-afară,

Se simte dimineața când răsuflă rece

Se vede-n zori când ceața încetișor coboară,

Se-aude-n glas de păsări ce se gătesc să plece!

...

Dacă-n amiaza zilei mai este zăpușeală,

Când soarele amiezii pe noi își varsă focul,

Se mai poate spune că încă este vară,

Cât toamna nu e gata să-și înceapă jocul!

...

Ne-aduce cu el vântul parfum de ananas,

De strugure mieros ce-i gata să se coacă,

Prea multe zile verii nu cred că i-au rămas,

Deja și coaja nucii gata-i să se desfacă!

...

O, Doamne, merii-s plini de fructe în livezi,

Palinca se prelinge de mult din alambicuri,

Copacii de pe dealuri mai au frunzele verzi,

Toamna nu-și etalează rugina-n mozaicuri!

...

Noi mai ieșim iubito, să simțim natura

Când se taie noaptea, pe colț de răsărit

Să vedem cum toamna-și deschide partitura,

Noi mai ieșim iubito, în zori, la pescuit!